REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/131-23

3. jul 2023. godine

B e o g r a d

ZAPISNIK

PETE SEDNICE ODBORAZA ZDRAVLjE I PORODICU

ODRŽANE 27. JUNA 2023. GODINE

Sednica je počela u 9,00 časova.

Sednici je predsedavao doc. dr prim. Darko Laketić, predsednik Odbora.

Sednici su prisustvovali članovi Odbora: Jana Mateović, dr sci. med. Sanda Rašković Ivić, Boško Obradović, dr Nada Macura, Biljana Ilić Stošić, mr Svetlana Milijić, Marija Todorović, prof. dr Vladimir Đukić, dr Zoran Zečević i prof. dr Zoran Radojičić.

Sednici Odbora je prisustvovao zamenik člana Odbora: Andrijana Vasić (dr Marko Bogdanović) i Dejana Vasić (dr Muamer Bačevac).

Sednici nisu prisustvovali članovi Odbora: Đorđo Đorđić, Marija Vojinović, Selma Kučević i Marija Jevđić, kao ni njihovi zamenici.

Sednici Odbora prisustvovali su i predstavnici Ministarstva zdravlja: ministarka zdravlja prof. dr Danica Grujičić, pomoćnica ministra u Sektoru za javno zdravlje i programsku zdravstvenu zaštitu Jelena Janković i pomoćnica ministra u Sektoru za organizaciju zdravstvene službe Tatjana Rajović.

Pre prelaska na utvrđivanje dnevnog reda, predsednik Odbora obavestio je prisutne da je primio predlog za dopunu dnevnog reda od člana Odbora Boška Obradovića, sa sledećim tačkama: Popis stanovništva i uzroci bele kuge; Stanje u srpskim porodilištima; Porodični lekar; Biomedicina-prednosti i mane.

Saglasno članu 92. stav 8. Poslovnika Narodne skupštine, Boško Obradović obrazložio je da je predlogom za dopunu dnevnog reda, kao zamenik predsednika Odbora, hteo da pruži doprinos u radu istog, imajući u vidu da su sve četiri teme od strateškog značaja za srpsku medicinu i društvo u celini. Ukazao je na potrebu sagledavanja poslednjeg popisa stanovništva i utvrđivanja uzroka bele kuge u Srbiji, kao i dodatnih mera koje bi Odbor mogao da preporuči Vladi radi rešavanja ovog nacionalnog pitanja, koje smatra najprioritetnijim. Podsetio je da je pitanje stanja u srpskim porodilištima pokrenuto tokom njegove kandidature na poslednjim predsedničkim izborima, kao i da ono predstavlja deo kampanje Poslaničke grupa Srpski pokret Dveri-Patriotski blok. Smatra da je Odbor pravo mesto da se razmotre problemi akušerskog nasilja, loših materijalnih i kadrovskih uslova i ishrane u srpskim porodilištima, čijim rešavanjem se pozitivno utiče i na problem bele kuge. Instituciju porodičnog lekara vidi kao dugoročno i pravo rešenje za srpski zdravstveni sistem, uz napomenu da i o ovom predlogu treba razgovarati. Pitanje biomedicine ocenio je kao veoma osetljivo i dodao da bi Odbor trebalo da razmotri sve prednosti i mane uvođenja savremenih biomedicinskih tehnologija u oblast zdravstva. Pored predloženih tema, ukazao je na potrebu analiziranja posledica kovid pandemije, propusta i mana u lečenju korona virusa, te mogućih posledica po zdravlje građana Srbije. Povodom svih ovih tema, podvukao je, Odbor treba da zazume zajednički stav, bez politizacije, budući da od volje vladajuće većine zavisi koja predložena pitanja mogu biti tema sednice Odbora, javnog slušanja ili pododbora, uz napomenu da su sve teme podjednako važne. Osvrnuo se na pojavu rastućeg nasilja i nedavne tragedije i napomenuo da od Vlade, nakon ovih događaja, u skupštinsku proceduru nije stigao nijedan predlog za prevenciju nasilja u društvu, osim ranije preporuke iz novembra, kao i preporuke Srpskog pokreta Dveri iz maja ove godine, uz napomenu da bi ove dve preporuke trebalo razmatrati na sednici Odbora.

Predsednik Odbora doc. dr prim. Darko Laketić povodom prethodnog izlaganja je podsetio prisutne da je na prethodnoj sednici ovog odbora sa ministarkom za brigu o porodici i demografiju načelno dogovoreno da se na temu popisa stanovništva i uzrocima bele kuge organizuje javno slušanje, na kojem bi pored nadležnog ministarstva, svoju poziciju zauzelo i Ministarstvo zdravlja, uz napomenu da je na istoj sednici razmatrano pitanje javnog slušanja na temu biomedicine. Povodom teme porodičnog lekara, rekao je da ne postoje dileme jer iste stavove dele svi, i pozicija i opozicija, te da bi se na sednci Odbora možda moglo razmatrati samo pitanje realizacije ovog koncepta. U vezi sa temom stanja u srpskim porodilištima, podsetio je da se nikada u istoriji naše države nije više ulagalo u kadrove, opremu i zgrade zdravstvenih objekata. Skoro u svakom većem mestu se gradi ili rekonstruiše dom zdravlja, bolnica ili zdravstveni centar, negde više, negde manje uspešno, ali po prvi put postoji takav odnos vlasti prema zdravstvu u celini, što treba poštovati. Potom je pozvao Odbor da se izjasni o predloženoj dopuni dnevnog reda.

Odbor većinom glasova nije prihvatio predloge za dopunu dnevnog reda, sa sledećim tačkama:

- Popis stanovništva i uzroci bele kuge (3 glasa za, 5 glasova protiv, 4 nije glasalo od ukupno 12 prisutnih);

-Stanje u srpskim porodilištima (3 glasa za, 6 glasova protiv, 3 nije glasalo od ukupno 12 prisutnih);

-Porodični lekar (3 glasa za, 7 glasova protiv, 2 nije glasalo od ukupno 12 prisutnih);

-Biomedicina-prednosti i mane (3 glasa za, 7 glasova protiv, 2 nije glasalo od ukupno 12 prisutnih).

Na predlog predsednika Odbora, većinom glasova usvojen je sledeći dnevni red:

D n e v n i r e d

1. Razmatranje Informacije o radu Ministarstva zdravlja za period januar-mart 2023. godine,

4. Razmatranje predstavki građana i organizacija.

Odbor je bez primedaba usvojio Zapisnik četvrte sednice Odbora, koja je održana 25. aprila 2023. godine.

**Prva tačka dnevnog reda:** Razmatranje Informacije o radu Ministarstva zdravlja za period januar - mart 2023. godine

Predsednik Odbora doc. dr prim. Darko Laketić podsetio je da prema članu 229. Poslovnika Narodne skupštine ministar informiše nadležni odbor o radu ministarstva jednom u tri meseca, te da na sednici odbora pitanja ministru o podnetoj informaciji mogu da postavljaju članovi nadležnog odbora, kao i ovlašćeni predstavnik poslaničke grupe koja nema člana u tom odboru, a o zaključcima povodom podnete informacije, odbor podnosi izveštaj Narodnoj skupštini. Potom je saglasno članu 79. Poslovnika Narodne skupštine dao reč ministarki zdravlja.

Ministarka zdravlja prof. dr Danica Grujičić, na početku izlaganja, obavestila je prisune da zbog ranije ugovorenih obaveza nije bila u mogućnosti da prisustvuje prethodnoj sednici ovog odbora i tim povodom im uputila izvinjenje. Slaže se da je Odbor mesto na kojem treba razmatrati dostignuća i probleme u zdravstvu radi pronalaženja zajedničkog načina za rešavanje istih. Iznela je da je u izveštajnom periodu zaposleno 1.361 lica u zdravstvu, uglavnom na upražnjena radna mesta, te da se broj novozaposlenih usklađivao sa potrebama institucija i u dogovoru sa Ministarstvom finansija. Od pomenutog broja zaposlenih, 432 lica je sa visokom školskom spremom, a od 500 diplomaca, 200 je lekara i 300 medicinskih sestara. Napomenula je da Ministarstvo nema uticaj na spisak diplomaca, koji dobija sa fakulteta, kao i da je Medicinski fakultet uveo, pored srednje ocene i dodatne kriterijume, kao što su mentorstvo mlađim kolegama, učestvovanje u radu fakulteta, na kongresima i pisanje radova. U vezi s tim, najavila je da će Ministarstvo nastaviti sa ovom praksom, te da će sledeći konkurs biti raspisan u septembru ove godine i dodala da možda neće svi diplomci dobiti željene specijalizacije. Iznela je da do kraja avgusta ove godine očekuje da se uradi tačna projekcija broja lekara specijalista koji uskoro odlaze u penziju, radi planiranja kadrova, što ovo ministarstvo prvi put u istoriji radi. Istakla je da postoji potreba za povećanjem kadrova, posebno u državnom sektoru jer je zbog nove tehnologije lekaru više vremena potrebno za pacijenta, pogotovu ako se uvede koncept porodičnog lekara, zbog čega je neophodno menjati i način specijalizacije i kontinuirane medicinske edukacije. Navela je da su u ovom periodu odobrene 503 specijalizacije od podenetih 528, kao i 61 molba za volonterske specijalizacije iz onih oblasti u kojima se lekari brzo zapošljavaju, kao što su radiologija, patologija, anesteziologija, sportska i fizikalna medicina, urgentna i opšta medicina, s tim što za poslednje dve specijalizacije nije bilo prijava. Takođe, tokom kovid pandemije zaposlen je veliki broj lekara na određeno vreme i stav države je da niko od njih ne sme dobiti otkaz. S tim u vezi, napomenula je da se svim tim lekarima ne može izaći u susret u odnosu na ono što žele ili vole da rade, kao i da je 29 njih dobilo posao u beogradskim domovima zdravlja, od čega je samo u Opštini Palilula na neodređeno vreme zaposleno 7 lekara. Izrazila je nadu da će Ministarstvo finansija imati razumevanja za 1920 poslatih zahteva za popunjavanje upražnjenih radnih mesta u zdravstvu. Najavila je da se u narednom periodu planira potpuna promena i ujednačavanje normativa, s obzirom na to da su uočene velike razlike među zdravstvenim ustanovama, kao i da se planira reorganizacija posebno na nivou primarne zdravstvene zaštite, gde je uočena potreba za vraćanjem psihijatara u domove zdravlja. Iznela je podatak, koji je dobila nakon poslednjih tragičnih događaja, da u našoj zemlji ima oko 250 psihoterapeuta bez završene specijalizacije na Medicinskom fakultetu, te da im licence izdaje njihovo udruženje, što smatra nedopustivim. S tim u vezi, Ministarstvo planira, do septembra ove godine, da uvede specijalizacije iz psihologije i psihijatrije, budući da u Srbiji trenutno ima svega 15 dečijih psihijatara i 6 specijalizanata, uz napomenu da će i ova specijalizacija biti na listi volonterskihi jer postoji potreba za ovom praksom. Istakla je da su odobreni skoro svi zahtevi zdravstvenih ustanova za nabavku odgovarajuće opreme, što je u velikoj meri omogućeno kreditima Svetske banke, te da su skoro svi rendgeni i mamografi digitalizovani. Ukazala je na potrebu da lekar u domu zdravlja ima dobru obuku, opremu i konekciju sa kolegama iz sekundarnih i tercijarnih zdravstvenih ustanovama i iznela stav da će jačanjem primarne zdravstvene zaštite ceo zdravstveni sistem biti efikasniji. Akcentovala je neophodnost racionalizacije mreže zdravstvenih ustanova i dodala da postoji dosta zahteva za izgradnju novih bolnica i za novim prostorijama, ali da se svi oni moraju racionalno sagledati, jer negde postoji potreba za gradnjom, a negde samo za obnavljanjem, uz napomenu da održavanje ustanova predstavlja dodatni trošak, koji se često zaboravlja. Navela je da su u toku pregovori za treći kredit Svetske banke, kojim će se graditi ambulante u ruralnim predelima, u zavisnosti od rezultata popisa stanovništva. S tim u vezi, dodala je, posebnu pažnju treba obratiti na turistička mesta, kao što je Sokobanja, gde se kadrovi opredeljuju po broju stanovnika, a u kojoj je samo prošle godine bilo milion noćenja. Upravo zbog ovakvih nepredviđenih okolnosti, uporedila je zdravstveni sistem sa harmonikom, jer nekad opseg zdravstvenih usluga treba proširiti, nakada suziti, što iziskuje dosta fleksibilnosti. Zatim, istakla je da su za opremu u zdravstvu opredeljena sredstva u iznosu od 1.764.507.949 miliona dinara i dodala da se u perspektivi mora tačno znati kada ističe tehnička podrška određenog aparata. Od aktivnosti Sektora za lekove i medicinska sredstva, psihoaktivne kontrolisane supstance i prekursore pomenula je mogućnost prepisivanja leka na račun Fonda, za terapiju za koju određeni lek nije registrovan, a može da pomogne. Dodala je da će se do kraja godine znati koliko je tih lekova izdato o trošku Fonda, kao i da se intenzivno radi na novom zakonu o lekovima i medicinskim sredstvima. Naglasila je da je kovid pandemija ukazala na potrebu da se iznađu načini da država obezbedi svoje tržište i ne dozvoli deficitarnost lekova, što je problem u celom svetu. Bez obzira na sve teškoće i probleme, smatra da je naša država tokom kovid pandemije dobro odreagovala, te da je vakcina mnogima olakšala kliničku sliku, dok za druge lekove struka treba da da sud. Saradnju sa Evropskim centrom za monitoring droga ocenila je dobrom, što je potrdio i zajednički skup povodom Međunarodnog dana protiv zloupotrebe i krijumčarenja droge, koji se obeležava 26. juna. Pohvalila je i saradnju koju Komisija za psihoaktivne kontrolisane supstance ima sa MUP-om, posebno u vezi sa lekovima sa Liste D, neregistrovanim lekovima a neophodnim u dijagnostici i terapiji određenih bolesti, kao što je rezistentna tuberkuloza. Formirana je Republička stručna komisija za retke bolesti i ona ima dobru saradnju sa udruženjima koja se bave pitanjima osoba sa ovim bolestima, što je i preduslov da bi nešto dobro funkcionisalo. Navela je da Ministarstvo uputilo inicijativu RFZO-u za stavljanje leka protiv meningitisa na Listu lekova, kao i da je održan sastanak sa predstavnicima Instituta za virusologiju, vakcine i serume „Torlak“ povodom liste prekvalifikovanih vakcina SZO i dodala da treba podržati Torlak i obnoviti ga, kako bi naša zemlja za pet do šest godina, uz određena ulaganja, postala vakcinalno suverena. Posebno jer je Torlak svuda prepoznat kao tradicionalno dobar proizvođač vakcina i jedini u Evropi proizvodiantiviperinum serum, za kojim već postoje zahtevi. Indija je je ponudila saradnju sa Torlakom i uz odgovarajuća ulaganja, smatra da će to biti jako isplativo i da sa tim ne treba oklevati. Podvukla je da razvoj našeg zdravstva treba da ide u dva pravca, ka jačanju primarne zdravstvene zaštite i razvoju nauke i personalizovane medicine.

Pomoćnica ministra u Sektoru za javno zdravlje i programsku zdravstvenu zaštitu Jelena Janković, od aktivnosti ovog sektora u izveštajnom periodu izdvojila je inicijativu o postupanju u školi sa učenicima koji imaju dijabetes, koju je pokrenuo ministar turizma i omladine Husein Memić, a koju su podržali minstarka zdravlja i tadašnji ministar prosvete. U saradnji sa Republičkom stručnom komisijom za dijabetes napravljen je predlog vodiča, koji je prosleđen školama i od septembra počinju prezentacije vodiča i edukacija nastavnika u primeni protokola, kako bi se deci oboleloj od dijabetesa pružila potrebna pomoć u svakom trenutku. Zatim, u proceduri je usvajanje programa za prevenciju virusa hepatitisa i prevenciju tuberkuloze. Izrađen je akcioni plan za zaštitu mentalnog zdravlja. Radi se na programu za prevenciju moždanih udara, kao i na izradi vodiča za prevenciju gojaznosti i dijabetesa.U saradnji sa Republičkom stručnom komisijom za pulmologiju pokrenuta je inicijativa za izradu vodiča za lečenje astme po najsavremenijim standardima, a u planu je izrada vodiča za prevenciju i lečenje bubrežne insuficijencije. U vezi sa tim, dodala je da svi vodiči moraju biti propraćeni edukacijom za njihovu primenu, pre svega lekara u primarnoj zdravstvenoj zaštiti radi ranog otkrivanja i uspešnijeg lečenja ovih bolesti. Istakla je da Srbija ima mrežu od 25 instituta i zavoda za javno zdravlje i dodala da je njihova uloga posebno značajna u očuvanju javnog zdravlja, naročito u vanrednim situacijama, počev od imunizacije pa do kontrole vazduha, vode i zemljišta. U vezi sa tim, ukazala je na veliki problem koji instituti i zavodi za javno zdravlje imaju sa načinom finansiranja. Naime, oni se ne finansiraju kao ostale zdravstvene ustanove, već jedan deo sredstava dobijaju sa razdela Ministarstva zdravlja, koji se odnosi na programe od opšteg interesa, drugi deo iz RFZOa i treći deo sa tržišta, gde zbog velike tržišne konkurencije oni ne mogu da ostvare profit. Podvukla je da posebnu pažnju treba usmeriti na to da se ubuduće sve analize vode, vazduha i hrane rade u državnim laboratorijama, ne samo zbog finansiranja ovih ustanova, već i da bi se na osnovu tih analiza preduzele odgovarajuće mere koje mogu da sprovedu jedino instituti i zavodi za javno zdravlje.

Ministarka zdravlja prof. dr Danica Grujičić, povodom prethodnog stava da instituti i zavodi za javno zdravlje treba vrše pomenute analize, dodala da samo lekar može da kaže kakvo je dejstvo nekog predmeta opšte upotrebe po zdravlje čoveka ili deteta, te da to ne može da radi neko iz oblasti poljoprivrede ili veterine. Zadatak lekara je da objasni kako sve ono što se nalazi u prirodnoj sredini deluje na zdravlje i dobro edukovan lekar će znati na pravi način da uputi pacijenta. Zatim, navela je uvođenje digitalizacije kao jedan od prioriteta ove Vlade i dodala da su u vezi s tim formirane dve radne grupe: Radna grupa za izradu zakona i pozakonskih akata kao preduslov za sprovođenje procesa digitalizacije i Radna grupa za definisanje tehničko-tehnoloških karakteristika budućeg elektronskog kartona. Urađen je elaborat i projektni zadatak za informativni sistem resursa zdravstvenog sistema, a u izradi su elaborati informacionih sistema za put leka, presađivanje ljudskih organa, biomedicinski potpomognutu oplodnju, kao i drugi akti. Formirana je radna grupa za oblast primene veštačke inteligencije u zdravstvu, kao i za hitnu pomoć, a na usaglašavanju je Zakon o zdravstvenoj dokumentaciji i evidencijama u oblasti zdravstva. U okviru aktivnosti Sektora za evropsku integraciju i međunarodnu saradnju, izdvojila je i pozitivno ocenila saradnju sa SZO i prenela pozitivne utiske sa sastanka u Koncelariji SZO za Evropu i Srednju Aziju, u Kopenhagenu, gde je pružena podrška ideji reorganizacije naše primarne zdravstvene zaštite. Pomenula je i sastanak u Rumuniji, na kojem je jedna od glavnih tema bila finansiranje zdravstva i tom prilikom su iznete slabosti određenih zdravstvenih sistema, posebno tokom kovid pandemije. Ispostavilo se da su se one zemlje koje imaju državni zdravstveni sistem najbrže i najbolje organizovale. Kao pozitivno u našoj zemlja tokom pandemije, istakla je to što ni odeljenja onokologije ni urgentni centri nisu ušli u kovid sistem. Dodala je da se duže čekalo na prijem, ali i to da je država za onkološke pacijente obezbedila 80 novih lekova, stavljenih na Listu lekova. Zatim, iznela je da će Bukovička banja, kao jedina banja za hospitalizaciju i edukaciju roditelja i dece obolele od dijabetesa, od Svetske banke dobiti sredstva za izgradnju novog objekta gde će biti smeštena ta deca. Takođe, u ovom sektoru se vodi Projekat „Rekonstrukcija četiri klinička centra u Srbiji“, za koji su premašena planirana sredstva, te je Ministarstvo u pregovorima, pored Evropske investivcione banke, sa Ministarstvom finansija kako bi se naredne godine budžetom izdvojila određena sredstva za nastavak ovog projekta. U okviru aktivnosti Uprave za biomedicinu, navela je da 833 žena prijavilo na E-portal za postupak biomedicinski potpomognutog oplođenja sa darovanim reproduktivnim ćelijama, kao i da je ovo ministarstvo, na zahtev Klinike za ginekologiju i akušerstvo omogućilo ženama između 40 i 50 godina, koje bi u okolnim zemljama platile pokušaj oplodnje, a koje su zdrave, da mogu to da urade o svom trošku. Osvrnula se na priče o navodnoj redovnoj pojavi akušerskog zlostavljanja i dodala da takvo ponašanje ne predstavlja pravilo u srpskim porodilištima. Međutim, slaže se da o tome treba govoriti i uslove u porodilištima poboljšavati. U okviru Sektora za inspekcijske poslove navela je da postoje redovni i vanredni inspekcijski nadzori, koji se sprovode na osnovu svake prijave podnete Ministarstvu, kao i da u pojedinim situacijama i budžteska inspekcija izlazi na teren. Dodala je da saglasno Zakonu o zdravstvenoj zaštiti, republičke stručne komisije nadležne za određenu oblast utvrđuju da li postoji potreba za vanrednom spoljnom proverom kvaliteta stručnog rada, te dodala da to treba regulisati posebnim pravilnikom, kako bi se ovaj proces ubrzao i istakla opravdanost ove vrste nadzora u zdravstvu.

U diskusiji povodom ove tačke dnevnog reda, učestvovali su: Boško Obradović, dr Zoran Zečević, prof. dr Zoran Radojičić, dr sci. med. Sanda Rašković Ivić, dr Nada Macura, prof. dr Vladimir Đukić, Dejana Vasić, Biljana Ilić Stošić i doc. dr prim. Darko Laketić.

Boško Obradović na početku diskusije kritički se osvrnuo na „neobičnu okolnost“ da su njegovi predlozi za dopunu dnevnog reda ocenjeni kao dobri, konstruktivni i korisni, da bi nakon toga vladajuća većina glasala protiv istih, uz potpuno neodređene definicije da će izneti predlozi biti teme sednica i javnih slušanja. Naveo je da o stanju u srpskim porodilištima, koje ocenjuje apsolutno neprihvatljivim, treba razgovarati i čuti priče o akušerskom nasilju, kao i drugim negativnim iskustvima, da bi se takve stvari ubuduće sprečile. Povodom ideje da tri kovid centra budu konzervirana i sačuvana za novu pandemiju, izneo je ideju Poslaničke grupe Dveri da se izvrši prenamena tih prostora u palijativne centre. Time bi se rasteretile porodice koje nemaju znanja i mogućnosti da se izbore sa tim pacijentima, kao ni sa emotivnim i fizičkim izazovima ove nege. U vezi sa radom hitne pomoći, pomenuo je dopis koji je dobio od više vozača ove službe iz unutrašnjosti, koji tvrde da su diskriminisani u odnosu na kolege iz Beograda i Novog Sada, odnosno da imaju duplo manji koeficijent i platu, te apeluje da se ovo reši. Na probleme u hitnoj službi ukazuje i Udruženje „Pravo na život- Meri“, koje tvrdi su brojne jedinice beogradskog zavoda za urgentnu medicinu angažovane na raznim sportskim, rekreativnim i humanitarnim događajima, na uštrb hitne pomoći za grad Beograd. Zatim, problem farmakomafije je svetski fenomen, čemu svedoče pojave ukidanja jeftinih lekova zbog sticanja profita koji postaje glavni cilj farmaceutskih kompanija. Podržao je ministarku u borbi potiv ove pojave i povodom toga je zamolio da insistira na obnovi domaće farmaceutske industrije, te dodao da podržava ideju obnove Torlaka. Izrazio je neslaganje sa tvrdnjom ministarke da su vakcine tokom pandemije bile više pozitivne i da nemaju negativne posledice po zdravlje stanovnika nakon pandemije, te ga zanima na osnovu kog istraživanja to tvrdi. Na kraju, uputio je molbu ministarki da se lekarima koji su bili izloženi negativnoj kampanji u javnosti zbog lečenja kovida lekom ivermektin, a koji su u međuvremenu dobili oslobađajuću presudu Etičkog suda LKS, što nigde nije objavljeno, uputi izvinjenje zbog negativnog etiketiranja kako bi ovi ugledni lekari dobili moralnu i stručnu satisfakciju.

Dr Zoran Zečević je rekao da je sednicu ovog odbora trebalo zakazati ranije, nakon tragedija koje su se desile u našoj državi, jer smatra da Odbor treba da pruži podršku planovima i aktivnostima koje sprovodi nadležni ministar. Izneo je stav da na ovim sednicama ubuduće dobre predloge treba usvojiti, bez obzira na političku pripadnost podnosioca predloga, da ne treba da vlada klima kao u Parlamentu, te da se zakažu sastanci na bitne teme. Podvukao je da niko od prisutnih nije opozicija državi i dobrim potezima ministra, ali da smatra da ako većina po automatizmu glasa protiv predloga opozicije, ne uzimajući u obzir šta se predlaže, da to vodi u strahovite i duboke podele. Apostrofirao je pitanje porodice i izneo stav da se na tu temu malo radi, kao i da je porodica poslednjih 25 do 30 godina potpuno razbijena, što poslednji tragični događaji to potvrđuju. Podvukao je da će nas određeni potezi i zakonske norme koje nam se nameću, zarad ulaska u EU, dovesti do daljeg urušavanja porodice. Upozorio je da ćemo, ako se ne posvetimo oporavku porodice, doći u situaciju da nam se određene neprijatne stvari ponove. Podvukao je da ne može tehnika, ulica, država i društvo da vaspitava decu. Shodno pomenutom, izneo je da Srpska stranka Zavetnici ima inicijative da nedelja bude neradni dan za sve i proglašena kao dan za porodicu, kao i da se oforme timovi za oporavak porodice, koje bi činili porodični lekar i socijalni radnik. Ovaj tim bi analizirao i sačinio ličnu porodičnu anamnezu porodice, a funkcionisao bi pri domovima zdravlja. Na taj način bi se delovalo preventivno, dobio bi se jasan pregled uzroka mnogih kasnijih dešavanja, a sve u cilju da se pomenute tragedije više ne dešavaju. Izneo je da to košta i da će to biti argument države protiv ovih inicijativa, ali podvukao je da ulaganje u porodicu mnogo važnije nego ulaganje u objekte, te da iz porodice sve potiče. Kritički se osvrnuo na pojavu da se mnogim bračnim parovima koji nemaju sredstva, oduzimaju deca putem centara za socijani rad i dodeljuju hraniteljima, koji za to dobijaju novčanu nadoknadu. Sugerisao je da se privatni primarni sektor aktivira u službi države i da se ti doktori uključe u zdravstveni sistem, kako bi država iskoristila taj potencijal. Dodao je da je strančarenje ušlo i u zdravstveni sistem i da zbog toga mnogi mladi beže iz države, jer svedoče praksi da neko napreduje samo na osnovu partijske knjižice.

Prof. dr Zoran Radojičić izneo je da razume različite stavove povodom aktivnosti Ministarstva, s obzirom na to da svako gleda iz svog ugla i pokušava da pruži doprinos unapređenju zdravstvenog sistema. Pohvalio je rad ministarke i kao njenu glavnu karakteristiku izdvojio poštenje, koje joj daje moć da svoje ideje na pravi način plasira. Razume da tržišna medicina ima veliki upliv u svaku oblast medicine i da je pod tim pritiskom izuzetno teško raditi. S jedne strane, velika su očekivanja od lekara, što njima dodatno stvara pritisak u svakodnevnoj praksi, a sa druge strane Ministarstvo je pod pritiskom pacijenata, lekara i države, te je teško zadovoljiti sve te aspekte. Rešavanje pitanja racionalizacije mreža zdravstvenih ustanova smatra ključnim za naš zdravstveni sistem, koje se godinama unazad ne rešava i predstavljaće veliki izazov. Takođe, pitanje IZISa ocenjuje kao jedno od važnijih tema u funkcionisanju zdravstvenog sistema, posebno jer je jedna od ideja uvođenja IZISa bila da pacijent ne čeka. Međutim, pomenuo je da mnogi lekari veštački prave gužvu, radi lažnog imidža. Izneo je da probleme u zdravstvu treba rešavati celovito, jer se u suprotnom napravi problem na drugoj strani, s obzirom na to da je u zdravstvu dosta toga povezano. Podsetio je na pitanje Tiršove 2, koje je on pokrenuo, te dodao da nije uključen u ovaj projekat već godinu dana ali je naglasio važnost da se isprati projekat i ideja da deca što manje vremena provode u bolnici, po modelu nekih stranih bolnica, kao i potrebu da se edukuju lekari. Pomenuo je da on insistirao da se prime još tri psihologa u Tiršovoj i da su upravo oni odradili izveštaj koji se u javnosti često pominje, kao i da je imao veliki otpor za njihovo zaposlenje od strane drugih lekara, posebno hirurga. Izuzetno važnim smatra rad psihologa u pružanju potpore mladim pacijentima, posebno jer postoji mnogo psihosomatskih oboljenja kod dece o kojima se malo vodi računa. Nadovezao se na iskazano nezadovoljstvo poslanika zbog neprihavtanja predloga za dopunu dnevnog reda i rekao da nema dilemu da su to dobri predlozi, ali da oni iziskuju više vremena, te da treba dogovoriti neki koncept i o tome raspravljati na nekoj od narednih sednica. U vezi sa pitanjem porodilišta, pomenuo je češkog profesora koji je u toj zemlji znatno smanjio smrtnost u porodilištima. Naime, on je tvrdio da porodilišta ispod 3000 porođaja treba zatvoriti, što u našoj državi nije lako izvodivo. Ugovor o održavanju opreme u zdravstvu smatra veoma bitnim i garancijom da ne bude opstruiranja u tom procesu rada. Pohvalio je što su Off-label lekovi dostupni o trošku RFZOa. Dodao je da su kvalitetni lekari socijalne medicine potrebni radi boljeg funkcionisanja našeg zdravstvenog sistema, kao i da je pitanje porodičnog lekara veoma osetljivo jer postoji rizik da značajno opadne kvalitet lečenja dece, bez obzira na sve druge pozitivne aspekte ovog koncepta.

Predsednik Odbora doc. dr prim. Darko Laketić je pozvao narodnog polsanika Boška Obradovića da podnese zahtev ministarki za brigu o porodici i demografiju, kako bi u skladu sa njenim obavezama, dogovorili i zakazali javno slušanje na temu popisa stanovništva i uzroka bele kuge.

Dr sci. med. Sanda Rašković Ivić pohvalila je iscrpan izveštaj Ministarstva, te dodala da podržava pomenuti koncept porodičnog lekara, kao i organizovanje javnog slušanja na predložene teme, uz napomenu da je posebno važno čuti argumente za i protiv biomedicine, kako bi se razrešile mnoge dileme povodom ove oblasti. Mišljenja je da sa racionalizacijom mreže zdravstvenih ustanova treba sačekati i dodala da zdravstvo posmatra kao investiciju, a ne kao trošak. Izrazila je zadovoljstvo što je njen predlog psihijatrija u zajednici pozitivno ocenjen od strane ministarke, te poređenja radi, iznela podatak da se u Italiji desi 6 samoubistava na 100 hiljada ljudi, a u Srbiji 15. Italijani taj koncept psihijatrije u zajednici imaju od 1978. godine, što im zaista pomaže u prevenciji i očuvanju mentalnog zdravlja, te smatra da bi taj model trebalo primeniti i kod nas, u konsultaciji sa njihovim stručnjacima. Rešavanje dostupnosti zdravstvene zaštite vidi u izjednačavanju privatnog i državnog zdravstva. Podržava predlog da se tri kovid bolnice pretvore u palijativne centre i dodala da o ovim centrima treba razmišljati i u manjim sredinama. Povodom ukazivanja na probleme u službi hitne pomoći od strane Udruženja „Pravo na život- Meri“, koje vodi Dejan Zejnula, predložila je da jedna manja grupa Odbora održi sastanak sa njim.

Dr Nada Macura je podneti izveštaj i osvrt ministarke na celokupnu medicinu ocenila kao sveobuhvatan, koncizan, tačan i direktan. Osvrnula se na stav narodnog poslanika dr Zorana Zečevića da je porodica oštećena i dodala da je to pojava u celom svetu, te da to treba uklopiti sa zdravstvom i tim povodom dati neku inicijativu. U vezi sa izjavom ministarke da je oformljena radna grupa za hitnu pomoć, koja će kroz jedan sveobuhvatan rad povezati apsolutno sve ono što se dešava u urgentnoj medicini, podvukla je težinu tog posla, u kojem kao i svuda ima grešaka. Povodom primedbi o upućivanju službe hitne pomoći na razna dešavanja i mesta, navela je da u ovoj službi radi oko 22 ekipe i da nijedna ekipa ne ide iz redovne smene, konkretno na Adu, već se formiraju ekipe van redovne smene, uz napomenu da konkretno na Adi postoji neophodnost da neko ko se bavi urgentnom medicinom bude tamo prisutan. Sveobuhvatan je pokušaj narodnog poslanika Boška Obradovića da sredi probleme u zdravstvu i mišljenja je da predložene teme treba razmotriti, ali ne na ovoj sednici. Ne slaže se da na ginekologiji i u porodilištima nutricionisti ne vode računa o ishrani trudnica i dodala da ta hrana ne treba da bude teška, kao i da se žalbe pacijentkinja više odnose na neljubaznost, a manje na hranu. S tim u vezi, naglasila je da je za porodilište bitan tim lekara i dodala da ni porodilišta u Norveškoj ne liče na hotel. Za pomenute različite koefiijente vozača hitne pomoći, iznela je da je to možda iz razloga što vozač u Beogradu ima mnogo više poziva dnevno od svog kolege iz unutrašnjosti, uz napomenu da to treba proveriti. Dodala je da je veoma teško odrediti dijagnozu telefonom, kako bi se dao input kolegama na terenu, kao i da je hitna pomoć jako skupa zdravstvena usluga, za koju ne zna da li još postoji u Evropi. Naime, u našoj zemlji u timu hitne pomoći su lekar, tehničar i vozač, dok u drugim zemljama obično idu samo tehničar i vozač.

Prof. dr Vladimir Đukić izrazio je zadovoljstvo jer postoji konsenzus o temi zajedničkog nacionalnog interesa, ali da je glasao protiv predložene dopune dnevnog reda jer smatra da cela sedncia treba da bude posvećena tome. Ideju o javnom slušanju na pomenute teme takođe podržava. U vezi sa mortalitetom i padom nataliteta, izneo je podatak da je manje ljudi umrlo ove u odnosu na prošlu godinu. Mišljenja je da visokosofisticirana medicina i epiduralna anestezija neće pomoći većem natalitetu, već da je neophodna promena svesti da se ima više od jednog deteta. Ohrabruje podatak da je poslednjih deset godina broj namernih prekida trudnoće prepolovljen. Međutim, dodao je, ni to ne čini da nas bude više. Nove bolnice mogu da pomognu, ali ono što treba menjati jeste filozofija života, koju treba redizajnirati. Pomenuto akušersko nasilje je više priča i nije pravilo. Kad se govori o tome da je nakon poslednjih tragičnih događaja pao sistem, treba znati da to nije tačno. Prva hitna pomoć je došla za dva minuta na mesto tragedije u OŠ „Vladislav Ribnikar“. Pohvalio je rad Odbora i dodao da atmosfera na ovim sednicama odudara od one iz skupštinske sale, da se poštuje tema dnevnog reda, te sugerisao da bi sednice Odbora trebalo imati najmanje jednom mesečno.

Dejana Vasić je pozitivno ocenila podneti izveštaj, uz napomenu da uslovi u kojima Ministarstvo radi nisu laki. Kao psiholog, pohvalila je to što se ministarka, kao i prof. dr Zoran Radojičić, zalažu za zapošljavanje većeg broja psihologa, što smatra posebno bitnim za odeljenja na kojima su deca, ali i za sva druga na kojima su teški pacijenti, kao što je onkologija, a na kojima prisustvo psihologa mnogo znači. Sviđa joj se što je napravljena razlika između psihologa i psihijatara. Ono što je primetila i želi na to da skrene pažnju jeste da su svi psiholozi, koji su se uključili povodom poslednjih tragičnih događaja, stručni u radu sa decom i za rad na postraumatskim stresnim poremećajima. Posebno je to važno jer su deca osetljiva kategorija i iziskuju određene edukacije. Istakla je da psihoterapeut, u skladu sa našim zakonodavstvom, može i mora da bude ili psihijatar ili psiholog, dok da su svi ostali zapravo samoprozvani stručnjaci za tu oblast. Naime, mnogi su završili druge fakultete i imaju tri do četiri godine određene edukacije. Društvo psihoterapeuta je podnelo nacrt zakona, kojim traže da se ovim licima prizna to zvanje, ali struka se buni i zaista misli da ti ljudi nisu stručni i osposobljeni za taj rad, pogotovu u stresnim situacijama. Drago joj je što je to ministarka prepoznala i što su stručni ljudi izabrani za rad sa decom.

Biljana Ilić Stošić naglasila je da tema zdravlja nema političku boju i da se ona tiče svih nas Pohvalila je način rada ministarke i zahvalila na iscrpnom izveštaju. Povodom informacije, tražene na prethodnoj sednici Odbora, obavestila je narodnog poslanika dr Zorana Zečevića da je započeta rekonstrukcija Kliničkog centra Kragujevac.

Ministarka zdravlja prof. dr Danica Grujičić zahvalila se prisutnima na lepim rečima i konstruktivnoj diskusiji. Povodom ukazivanja na problem plata vozača hitne pomoći, navela je da je to šitanje trebalo da se reši u decembru prošle godine, ali da je Ministarstvo finansija odbilo taj zahtev. Zahteve vozača za većom platom ocenila je opravdanim i dodala da možda nije svejedno koliko intervencija imaju vozači u većim gradovima, ali da manje sredine karakterišu duge vožnje koji ljudi imaju između zdravstvenih i kliničkih centara, uz napomenu da će ovo ministarstvo nastaviti da se zalaže za prihvatanje pomenutog. Deli mišljenje da su kritike na račun porodilišta pre pojedinačni slučajevi nego pravilo. S tim u vezi, iznela je podatak da je prošle godine bilo 60.555 porođaja, a samo do 20. juna ove godine 31.000. Povodom situacija sa kovid bolnicama, rekla je da one koje se nalaze na teritoriji Vojvodine potpadaju pod ingerenciju te autonomne pokrajine, a za druge će videti namenu. S tim u vezi, iznela je da je u kovid bolnici u Batajnici jedan blok opredeljen za palijativno zbrinjavanje, drugi za produženo bolničko lečenje i treći za određenu vrstu povremenog zbrinjavanja pacijenata. Naglasila je da ne treba mešati palijaciju sa staračkim domovima, te da problem sa pacijentima nastaje kada oni više nisu pokretni i podvukla da bi tada trebalo uključiti privatne ustanove, sklopiti ugovor sa njima, kojim deo sredstava plaća država, a deo porodica. Ovo se posebno odnosi na onkološke pacijente, čije je lečenje jako skupo za porodicu. Produženo bolničko lečenje je bitno za određene dijagnoze, kao što su polutraumatizmi, kontuzije mozga, kao i za pacijente kojima je potrebna respiratorna potpora. Naime, kovid bolnice već imaju dobre intenzivne nege i dodatno je samo potrebno angažovati medicinske sestre, fizioterapeute i lekare intezivne nege. Pomenula je zastoj u realizaciji svega pomenutog, jer se ova kovid bolnica nalazi na vojnom terenu, a situacija na KiM u ovom trenutku predstavlja najveći problem države. Pojam farmakomafija je ocenila grubim, s obzirom na to da su farmaceutske kuće naši partneri, da proizvode lekove i bez njih se ne može. Najavila je da će novim zakonom o lekovima i medicinskim sredstvima, koji je u pripremi, naša država imati mogućnost inspekcijske provere, ali je pre toga, tim povodom, neophodno u ovoj oblasti sklopiti i verifikovati međudržavne ugovore sa Kinom, Rusijom i Indijom, za šta očekuje podršku Narodne skupštine. U vezi sa iznetim sumnjama u efekte vakcina, iznela je da postoje studije, koje će naknadno dostaviti narodnom poslaniku koji ih je izneo. Jedna od tih studija, rađena 2021. godine, u Italiji, ispitivala je efekte Fajzer vakcine. Kohorte su bile na po 300 pacijenata i dobijen je sledeći rezultat: 98 % smanjen rizik od komplikacija kovida nakon druge doze fajzer vakcine, 55 do 95 %, smanjenje rizika oboljevanja i teške kliničke slike nakon prve doze, što zavisi od opšteg stanja pacijenta. Takođe, Institut za javno zdravlje Srbije „Dr Milan Jovanović-Batut“ vršio je ispitivanja, kojim su došli od zaključka da su nakon buster doze, sve vakcine, i posebno i u kombinaciji, bile efikasne. Za lek iveremektin, bilo je priča da je efikasan, ali nikada nije urađena klinička studija koja bi dokazala tu efikasnost, te obećala da će to naknadno proveriti. Izrazila je neslaganje sa stavom da je porodica propala i dodala da se u 95% slučajeva porodica okupi oko teškog bolesnika i da su često disfunkcionalne porodice te koje imaju primedbe i koje traže krivca u lekarima. U pravcu očuvanja zdrave porodice, pomenula je nedavne manifestacije „Beogradski dani porodice“. Deli stav da privatne zdravstvene ustanove treba ubaciti u sistem i RFZO, ali je preduslov da se prvo uredi državni sektor zdravstva. Osvrnula se na situaciju tokom kovid pandemije i istakla da je privatna zdravstvena praksa ponela dosta tereta po pitanju zbrinjavanja pacijenata sa hroničnim nezaraznim oboljenjima, koji su u velikom broju bolnica ostali nezbrinuti zbog prelaska istih u kovid režim. Međutim, dodala je da se neke privatne ustanove nisu pokazale korektnim po pitanju cena zdravstvenih usluga, pri čemu misli da je izostala efikasnost države da ograniči cene tih usluga, kao što je na primer skener pluća. Lekari su se zbog ovih cena pobunili u medijima, te se to u praksi korigovalo. U vezi sa projektom Tiršova 2, navela je da je poslat zakon koji se tiče ratifiakaciji kredita banke koja kreditira projekat i kada se to završi raspisuje se tender. S obzirom na to da je idejni tvorac ovog projekta narodni poslnik prof. dr Zoran Radojičić, predložiće Ministarstvu da ga angažuje za praćenje projekta. Deli stav da treba insistirati na dnevnim bolnicama, posebno jer se dosta zdravstvenih usluga može izvesti ambulantno. Očekivanja od lekara su sve veća i misli da će lekarima, posebno u tercijarnoj zdravstvenoj zaštiti, koristiti mogućnost da Srbija proizvodi lekove koji su deo personalizovane medicine. Naglasila je da pitanje zaštite podataka u zdravstvu mora biti perfektno. Ukazala je na značaj saradnje između zdravstvenih centara i na to da stacionar mora biti u onim delovima zemlje gde je bolnica udaljena, kao što su Sjenica, Nova Varoš i Tutin. Povodom aktivnosti uvođenja koncepta psihijatrije u zajednici, istakla je da bi tom timu priključila narodnu poslanicu koja se zalaže za ovaj koncept, dr sci. med. Sandu Rašković Ivić. Dostupnost zdravstvene zašitite, smatra, biće postignuta kada u mestu kojem gravitira oko 5 do 7 hiljada stanovnika bude postojala zdravstvena ambulanta sa stomatologijom. Istkla je značaj preventivne zdravstvene zaštite, posebno u dečijem uzrastu. Pomenula je da volontersku speciajlizaciju iz oblasti palijacije niko nije hteo, jer je izuzetno teško raditi sa odlazećim pacijentima. Povodom rada u hitnoj pomoći, kao dobru ideju podržava uvođenje video poziva, kako bi se lakše postavila prava dijagnoza, od čega zavisi brzina dolaska ove pomoći. Smatra da stažiranje treba da se obavi u domu zdravlja, budući da se tu najbolje vidi kako funkcioniše primarna praksa u zdravstvu i dodala da će se ingerencije lekara opšte prakse povećavati. Najavila je donošenje novog zakona o zdravstvenoj zaštiti, kojim bi logopedi, fizičari, molekularni biolozi i svi oni koji rade u zdravstvu trebalo da budu prepoznati kao zdravstveni radnici. Naime, u zdravstvenim ustanovama najveću odgovornost uglavnom snosi lekar i on treba da ima veću platu, ali ne duplo veću od konkretno nekog fizičara koji je završio ETF, bez koga nijedna radioterapija ne može da se uradi, tj. ne sme se dozvoliti da ovaj kadar ima platu srednje stručne spreme.

Predsednik Odbora, na kraju disksuije, izdvojio je dve stvari pomenute od strane ministarke. Prva se odnosi na to da Torlak treba da se stavi u funkciju kako bi vremenom postao najeminentnija institucija koje se bavi proizvodnjom vakcina u Evropi, u skladu sa potrebama ne samo našeg stanovništva, već i šire. Druga stvar je da finansiranje instituta i zavoda za javno zdravlje treba da se menja, kao i da svaki region treba da ima zavod. S tim u vezi, pomenuo je da se značaj ovih zavoda najviše video tokom kovida i da je tamo gde oni nisu imali svoje mesto u sistemu zabeležena veća smrtnost od kovida. Stoga, podvukao je, zavodi moraju da nađu mesto u sistemu, uz napomenu da postoji mnogo mehaniazmi o kojima treba govoriti kako bi se ovo rešilo, što bi mogla da bude i tema za sednicu ovog odbora.

Odbor je saglasno članu 229. Poslovnika Narodne skupštine razmotrio Informaciju o radu Ministarstva zdravlja za period januar-mart 2023. godine i odlučio većinom glasova (12 glasova za, 1 nije glasao, od ukupno 13 prisutnih) **da je prihvati,** o čemu će podneti izveštaj Narodnoj skupštini.

**Druga tačka dnevnog reda**: Razmatranje predstavki građana i organizacija

Predsednik Odbora doc. dr prim. Darko Laketić podsetio je prisutne da je na prethodnoj sednici ovog odbora obrazovana Radna grupa za razmatranje predstavki u sastavu: dr Marko Bogdanović, Svetlana Milijić i Đorđe Đorđić. Radna grupa je razmotrila predstavke upućene ovom odboru i pripremila predlog za njihovo rešavanje. Potom je dao reč izvestiocu Radne grupe.

Svetlana Milijić izvestila je Odbor o predstavkama i predlozima za njihovo rešavanje, koje je Radna grupa pripremila.

1. **Podnosilac:** Dr Marta Veličković, Beograd (07-385/22 od 28.02.22.)

**Predmet: Podnosilac predstavke navodi da je volontersku specijalizaciju iz oftalmologije upisala aprila 2017. godine na Medicinskom fakultetu u Beogradu, te da je specijalistički staž sa svim obavezama završila i overila u juna 2021. godine u Službi za poslediplomsku nastavu Medicinskog fakulteta, uz koji je priložila i potvrdu o radu u crvenoj zoni Kovid bolnice KBC Zvezdara, a zbog kako navodi, odluke Medicinskog fakulteta da se specijalizantima koji su bili radno angažovani u kovid crvenim zonama, taj rad prizna u okviru specijalističkog staža. Dr Marta Veličković je iz Službe za poslediplomsku nastavu, naknadno obaveštena da Katedra za oftalmologiju ne priznaje rad u kovid crvenoj zoni u specijalistički staž iz oftalmologije. Imenovana je na održavanju trudnoće i traži pomoć od Odbora, pozivajući se na odluku Medicinskog fakulteta, da se radno angožavanim specijalizantima u kovid crvenim zonam, taj rad prizna u okviru specijalističkog staža, te pita zašto se ova odluka sada ne poštuje i time nanosi šteta lekarima koji su vredno radili u kovid crvenim zonama, rizikujući svoje i zdravlje svojih porodica. U prilogu je dostavila potvrdu KBC Zvezdara o radnom angažovanju u kovid bolnici i obaveštenje šefa Katedre oftalmologije, Medicinskog fakulteta u Beogradu, da se specijalistički staž iz oftalmologije ne priznaje za vreme rada na drugim odeljenjima. Predlog Radne grupe**: Odbor je zaključio da predstavku imenovane dostavi Medicinskom falkultetu Univerziteta u Beogradu, na nadležnost.

2. **Podnosilac:** Dejan Zejnula, Pokret ''Pravo na život - MERI'' (07-275/21-4 od 27.10. 2022. godine, 07-275/21-5 od 15. 12. 2022. i 07-275/21-6 od 4. 04. 2023.) **Predmet:** Primedbe na Izveštaj stručnih nadzornika koji su dana 14. jula 2022. godine izvršili vanrednu spoljnu proveru kvaliteta stručnog rada u Gradskom zavodu za urgentnu medicinu Beograd i Urgentnom centru KCS, a u vezi lečenja sada pokojne Merite Bekirovski koja je preminula 19. Aprila 2020.godine. Prema navodima Dejana Zejnule stručni nadzornici nisu savesno izvršili vanrednu spoljnu proveru kvaliteta stručnog rada a zdravstvena ustanova Urgentni centar KCS, odnosno direktor dr Marko Ercegovac, nije stručnim nadzornicima dostavio podatke i drugu dokumentaciju potrebnu za sprovođenje ove stručne kontrole, čime su prekršili član 191. stav 9. i član 192. stav 3. Zakona o zdravstvenoj zaštiti. Dejan Zejnula traži dopunu izveštaja stručnih nadzornika kako bi se izjasnili o ključnim pitanjima: da li je u skladu sa medicinskom praksom da se pacijent sa suspektnom embolijom pluća ostavi 25 minuta bez kiseoničke potpore nakon napuštanja kola hitne pomoći; da li je u skladu sa medicinskom praksom da se pacijent sa suspektnom embolijom pluća koga hitna služba doveze u Urgentni centar čeka na pregled 25 minuta; da li je medicinski izvodljivo da se pacijent preda svestan, orjentisan i komunikativan od strane hitne pomoći lekaru internisti, a da lekar internista napiše da je pacijent primljen agonalnog disanja i da se podaci nisu mogli uzeti od pacijenta; da se pregleda lista trebovanih lekova i izjasni da li su sve trebovane injekcije upisane u medicinsku dokumentaciju; da li je prema medicinskoj dokumentaciji bilo indikacija za primenu leka cordarone i klometol; da li je injekcija leka klometol, lek prvog izbora; ako je bilo indikacija za primenu ovih injekcija, navesti tačno koje su to indikacije. Takođe, traži odgovore na pitanja koji se to protokol koristi u Gradskom zavodu za urgentnu medicinu Beograd; koji od prijavljenih simptoma spadaju u prvi, drugi, a koji u treći red hitnosti protokola koji se koristi u ovom zavodu; da li su pitanja lekara hitne pomoći, bila u skladu sa tim protokolom i da li su pitanja bila adekvatna prema svakom od datih simtpoma (da je pacijentkinja pre dve i po godine imala emboliju pluća, da se se odjednom srušila, obliva je hladan znoj, retka stolica, gestikulira jer nema snage da govori), i sa tim siptomima je od strane tada dežurnog lekara hitne pomoći upućena na nadležni dom zdravlja, a zatim po njihovom uputstvu suprug Dejan Zejnula ponovo zove hitnu pomoć radi transporta pacijentkinje do dežurne bolnice. Dopunom predstavke od 27. oktobra 2022. godine Dejan Zejnula, upoznaje Odbor da dr Aleksandar Vengrin i dr Srđan Čobanov, koji su potpisali Izveštaj o vanrednoj spoljnoj proveri kvaliteta stručnog rada u Gradskom zavodu za urgentnu medicinu Beograd i Urgentnom centru KCS, a u vezi lečenja sada pokojne Merite Bekirovski, nisu na Listi stručnih nadzornika za spoljnu proveru kvaliteta stručnog rada u 2022. godini, koja je utvrđena Odlukom ministra zdravlja broj 531-01-00102/2022-090 od 14. februara 2022. godine, a da je na toj listi jedino dr Bogdan Živanović, spesijalista interne medicine. Smatra da se kršenjem propisa onemogućava utvrđivanje tačnog činjeničnog stanja u lečenju Merite Bekirovski kao i odgovornost učesnika u ovom slučaju.Traži da Odbor izvrši kontrolu postupanja resornog ministarstva i izvesti podnosioca predstavke o preduzetim merama. Dalje, upoznaju Odbor sa protivpravnim postupcima i nezakonitim poslovanjem rukovodioca zavoda za urgentnu medicinu Beograd zbog kojih se narušavaju osnovna ljudska prava građana i ugrožava život stanovnika Beograda. Njihova saznanja i dokumenta koja poseduju dokazuju da zavod za urgentnu medicinu Beograd, koji je osnovan radi ukazivanja hitne medicinske pomoći građanima, svoju delatnost izvršava sa 60% kapaciteta, zbog čega se ugrožava život stanovnika Beograda. Naime, veliki broj ekipa hitne pomoći se angažuje u komercijalne svrhe i to sportske turnire, te navode da je u prethodnoj godini bilo preko 100 ovakvih dežurstava, koji su iz redovnog rada angažovani, i za ove tvrdnje poseduju dokaze. Takođe navode da pored komercijalnih dežurstava iz redovnog rada, određeni broj zaposlenih ne radi u zavodu i samo su fiktivno zaposleni o čemu takođe imaju dokaze. **Predlog Radne grupe:** Odbor je zaključio da predstavku Dejana Zejnule, Pokret ''Pravo na život - MERI'' dostavi Ministarstvu zdravlja- ministru, na nadležnost.

1. **Podnosilac:** Dragana Hinić, Novi Banovci (07-2000/22 od 03.10.22.)

**Predmet:**Molba za hitno reagovanje zbog teškog zanemarivanja zdravlja maloletnog deteta od strane oca Jugoslava Petrovića, koji ima privremeno starateljstvo i ne dozvoljava lečenje deteta. Dete je staro 15 godina, boluje od celijakije, te mu je neophodno obezbedi kontinuiranu zdravstvenu negu od strane gastroenterologa, kao i psihijatra zbog psihosomatskih zdravstvenih problema. Majka navodi da dete ima suicidne misli, da je neuhranjeno, i da je zavisno od IT uređaja, te da je indikovano lečenje u zdravstvenim ustanovama kao i potreba za redovnim kontrolnim pregledima deteta kod ordinirajućih lekara. Međutim, dete ne dolazi na zakazane preglede i kontrole. Majka navodi da se dete zbog stava svoga oca, ne pridržava stroge bezglutenske ishrane koju je propisao gastroenterolog, niti pije propisanu terapiju od strane nadležnog psihijatra. Institut za majku i dete „Dr Vukan Čupić“ je dana 19. januara 2022. godine, uputio dopis Centru za socijalni rad Stara Pazova, sa Zaključkom i mišljenjem Stručnog tima za zaštitu dece od zlostavljanja i zanemarivanja, o neophodnosti da se detetu obezbedi kontinuirana zdravstvena nega u referentnim zdravstvenim ustanovama, prvenstveno od strane psihijatra i gastroenterologa, te da zanemarivanje detetovih hroničnih psihosomatskih zdravstvenih problema i nepridržavanje terapije direktno mu ugrožava život. S tim u vezi od Centra traže hitnu dalju zaštitu deteta. Majka Draga Hinić, moli za pomoć i iznosi da Centar za socijalni rad u Staroj Pazovi, nije zaštitio dete od zanemarivanja, da ne postupaju u najboljem interesu deteta, da tolerišu očeve propuste koji grubo zanemaruje svoje roditeljske dužnosti, u smislu nedovođenja dečaka kod lekara na zakazane preglede, što je dovelo do narušavanja psihofizičkog zdravlja deteta.

**Predlog Radne grupe:** Odbor je zaključio da predstavku Dragane Hinić dostavi Ministarstvu za brigu o porodici i demografiju i Ministarstvu za rad, zapošljavanje, boračka i socijalna pitanja - Sektoru za socijalnu zaštitu, na nadležnost, s molbom da Odbor hitno izveste o postupanju u konkretnom slučaju, a polazeći od odredbe člana 69. Porodičnog zakona, prema kojoj roditelji imaju pravo i dužnost da čuvaju i podižu dete tako što će se oni lično starati o njegovom životu i zdravlju, te u vezi s tim, da li je organ starateljstva obavio preventivni odnosno korektivni nadzor nad vršenjem roditeljskog prava prema čl. 79. i 80. Porodičnog zakona, i da li je u obavljanju nadzora doneo odgovarajuće odluke, imajući u vidu odredbu člana 6. Porodičnog zakona, koja propisuje da je svako dužan da se rukovodi najboljim interesom deteta u svim aktivnostima koje se tiču deteta.

1. **Podnosilac**: Dekan Medicinskog fakulteta prof. dr Lazar Davidović, Medicinski fakultet, Beograd, (07-1931/22 od 28.09.22.)

**Predmet:** Molba dekana Medicinskog fakulteta u Beogradu za zaštitu zdravstvenih radnika u Institutu za patologiju „Prof. dr Đorđe Jovanović“ u Beogradu, zbog učestalih uvreda, pretnji i fizičkih napada od strane pacijenata i članova njihovih porodica, prema zaposlenima koji po rečima dekana savesno i odgovorno izvršavaju svoje radne obaveze odnosno obavljaju zdravstvenu delatnost. **Predlog Radne grupe:** Odbor osuđuje bilo koji vid napada na zaposlene u zdravstvu koji obavljaju izuzetno težak i odgovoran posao od strane nesavesnih pojedinaca.

1. **Podnosilac:** Danijel Milenković, Prokuplje (07-546/22 od 29.03.22.)

**Predmet: Molba Danijela Milenkovića za pomoć njegovoj šestočlanoj porodici (imaju četvoro dece- osam, šest godina i blizance od tri godine) radi nastavka lečenja jednog od blizanaca. Navodi da porodica nema materijalnih mogućnosti i prilaže otpusne liste bolnice za dete. Predlog Radne grupe**: Pošto Odbor nema finansijska sredstva, predstavku dostaviti Gradu Prokuplju, s molbom da u skladu sa mogućnostima lokalne samouprave, materijalno pomognu porodici Milenković radi lečenja deteta.

1. **Podnosilac:** Marija Radovanović iz Prokuplja(07-1901/22 od 23.09. 22.)

**Predmet:** Marija Radovanović, 28 godina, majka male dece, uputila je molbu za pomoć radi njenog lečenja. U prilogu je dostavila medicinsku dokumentaciju sa indikacijom za neurohirurško operativno lečenje.**Predlog Radne grupe:** Zbog hitnosti zdravstvenog stanja Marija Radovanović je nastavila lečenje u Klinici za neurohirurgiju.

1. **Podnosilac:** Društvo za cerebralnu i dečiju paralizu ''Ana Antonijević'',Kragujevac (07-1388/22 od 03.08.22.)

**Predmet: Molba za pomoć i podršku radi unapređenja rada ovog društva, kao i pomoć članovima ovog društva i njihovim porodicama. Društvo broji više od 200 članova od kojih većina živi na ivici egzistencije. Predlog Radne grupe**: Pošto Odbor ne raspolaže finansijsjkim sredstvima, predstavku dostaviti Gradu Kragujevcu, i Ministarstvu za rad, zapošljavanje, boračka i socijalna pitanja, na nadležnost.

1. **Podnosilac:** Slavko M. Petrović i meštani sela Loljin, Ljubovija (07-1677/22 od 05.09. 2022.)

**Predmet: Meštani ovog sela već tri godine pokušavaju da reše problem nepodnošljive buke koja im ugrožava zdravlje i miran život, a koju prouzrokuje preduzetnik Vladan Stepanović koji u centru njihovog sela na parceli broj 273/13 u KO Loljin, reže trupce i proizvodi ogrevne sortimente za dalju prodaju, i čiji posao pravi ogromnu buku koja remeti život i zdravlje meštana. Ukazuju na bahato ponašanje imenovanog koji ovaj posao ne želi da obavlja u susednom odnosno svom selu Gračanici, već u Loljinu naseljenom mestu i to na poljoprivrednoj parceli, umesto da tu delatnost kao drugi preduzetnici obavlja u halama i drugim objektima gde nikom ta buka ne smeta ili su locirani tamo gde nema stanovništva. Takođe ometa meštane u korišćenju svojih poljoprivrdnih parcela gde ne mogu pristupiti mašine, kombajni i traktori, zbog postavljenih ograda. Ističu da sve to postiže koruptivnim radnjama i da meštani ne mogu ništa da reše kod opštinskih organa i kod drugih republičkih organa, koji su dopise prosleđivali Opštini Ljubovija. Predlog Radne grupe**: Predstavitu dostaviti Ministratvu zaštite životne sredine- Inspekciji za zaštitu životne sredine, na postupanje i preduzimanje mera iz svoje nadležnosti.

(Odredbom člana 31. stav 4. Zakona o zaštiti od buke u životnoj sredini („Službeni glasnik RS“ broj 96/21) propisano je da jedinice lokalne samouprave vrše inspekcijski nadzor nad izvršavanjem poslova poverenih ovim zakonom preko inspektora. Odredba člana 33. tačka 2. propisuje je da u vršenju inspekcijskog nadzora inspektor ima pravo i dužnost, pored ostalog da utvrđuje, da li je emitovanje buke u životnoj sredini iznad propisanih graničnih vrednosti. Odredbom člana 34. tačka 4, inspektor je ovlašćen da zabrani upotrebu izvora buke koje emituju buku iznad propisanih graničnih vrednosti dok se ne preduzmu mere zaštite od buke, a odredbom člana 35. stav 1. predviđeno je da o merama iz člana 34. ovog zakona, inspektor donosi rešenje.)

1. **Podnosilac:** Dimitrije Sovtić, Beograd (07-2149/22 od 20.10.2022.)

**Predmet: Podnosilac predstavke je vojni osiguranik, star 91 godinu, srčani bolesnik. Traži uput radi lečenja u Institutu za kardiovaskularne bolesti „Dedinje“. Smatra da nije u redu to što vojni osiguranici ne mogu da se leče u civilnim zdravstvenim ustanovama odnosno što ne mogu da dobiju uput za iste, dok se civilni osiguranici leče u vojnim zdravstvenim ustanovama. Ističe da je to suprotno Zakonu o pravima pacijenata. Predlog Radne grupe:** Imajući u vidu da se podnosilac predstavke poziva na Zakon o pravima pacijenata, treba objasniti svojstvo osiguranika prema važećim propisima: Zakonom o pravima pacijenata („Sl.glasnik RS“, br 45/13 i 25/19- dr. zakon) i to odredbom člana 12. propisano je da pacijent ima pravo na slobodan izbor doktora medicine, odnosno doktora stomatologije, zdravstvene ustanove, kao i slobodan izbor predloženih medicinskih mera, u skladu sa zakonom kojim se uređuje oblast zdravstvene zaštite i zakonom kojim se uređuje oblast zdravstvenog osiguranja. Član 2. ovog zakona određuje i značenje pojma pacijent, i to da je pacijent lice, odnosno osigurano lice u smislu Zakona o zdravstvenom osiguranju, bolesno ili zdravo, koje zatraži ili kome se pruža zdravstvena usluga radi očuvanja i unapređenja zdravlja, sprečavanja, suzbijanja i ranog otkrivanja bolesti, povreda i drugih poremećaja zdravlja i blagovremenog i efikasnog lečenja i rehabilitacije. Dakle, osigurana lica i druga lica kojima se obezbeđuju prava iz obaveznog zdravstvenog osiguranja u određenim slučajevima, određena su u članu 11. Zakona o zdravstvenom osiguranju, i to su pored ostalih, i civilna lica na službi u Vojsci Srbije jedinicama Vojske Srbije i ustanovama Vojske Srbije. U pogledu zdravstvenog osiguranja vojnih osiguranika, član 197. Zakona o Vojsci Srbije, predviđa pored ostalog, da do donošenja propisa o zdravstvenom osiguranju profesionaalnih vojnih lica, ostaju na snazi odredbe Zakona o Vojsci Jugoslavije: XV – Zdravstveno osiguranje (čl. 211. do 239), i to član 216. propisuje da se zdravstvenim osiguranjem obezbeđuje vojnim osiguranicima i članovima njihovih porodica pravo na korišćenje zdravstvene zaštite i pravo na novčanu naknadu i pomoć. Takođe, vojni osiguranici, u smislu ostvarivanja prava iz zdravstvenog osiguranja po ovom zakonu, jesu lica koja imaju svojstvo profesionalnih vojnika, lica koja po ovom zakonu ostvare pravo na starosnu, invalidsku i porodičnu penziju, kao i članovi njihovih porodica.

1. **Podnosilac:** Srpsko lekarsko društvo, Beograd (011-2169/22 od 21.10.2022.)

**Predmet: Mišljenje Sekcije higijene SLD na Nacrt zakona o vodi za piće i Pravilnika o zdravstvenoj ispravnosti vode za piće, koji je izradio ekspert iz Severne Makedonije u okviru PLAC III Projekta, a povodom usaglašavanja nacionalnog zakonodavstva sa novom Direktivom o vodi za piće (EU) 2020/2184. Prema mišljenju Sekcije higijene SLD Nacrt zakona o vodi za piće je izašao izvan okvira Direktive 2020/2184, u delu koji se odnosi na nadležnost za sprovođenje operativnog monitoringa vode za piće iz vodovoda, što je inače definisano važećim propisima naše države. Pored ostalog, navedeno je da postoji sukob ineteresa u sprovođenju eksternog monitoringa od strane instituta i zavoda za javno zdravlje, što Direktiva ne predviđa, već ostavlja zemljama članicama da same urede predmetnu oblast. Takođe, u monitoring vode za piće se uvodi mogućnost angažovanja drugih laboratorija, što je u suprotnosti sa Zakonom o javnom zdravlju i Pravilnikom o bližim uslovima za sprovođenje javnog zdravlja u oblasti životne sredine i zdravlja stanovništva, i podržanom načelu da zbog ogromnog javnozdravstvenog značaja vode za piće i neohodnosti praćenja uticaja na zdravlje ljudi, kontrola zdravstvene ispravnosti vode za piće mora ostati u nadležnosti državnih institucija, specijalizovanih za sprovođenje navedenih poslova. Predlog Radne grupe:** Mišljenje Sekcije za higijenu SLD dostaviti Ministarstvu zdravlja – ministru i Sektoru za javno zdravlje i programsku zdravstvenu zaštitu, kao i Institutu za javno zdravlje ''Dr Milan Jovanović Batut'', na razmatranje, uz preporuku Odbora da se pri izradi navedenih propisa uključe predstavnici relevantnih institucija koje učestvuju u obezbeđivanju i praćenju zdravstvene ispravnosti vode za piće, u cilju zaštite zdravlja stanovništva i uz poštovanje načela javnog zdravlja i opšteg interesa.

1. **Podnosilac:** Anonimna predstavka - Radnici Specijalne bolnice za psihijatrijske bolesti „Gornja Toponica“, Beograd (07-2236/22 od 26.10.2022.)

**Predmet: Podnosioci predstavke navode da su oni zaposleni u ovoj zdravstvenoj ustanovi ali da ne smeju da se potpišu zbog mobinga od strane vd direktora dr Milana Stanojkovića. Ističu da su svakodnevno izloženi maltretiranju, uvredama, ponižavanju, da je imenovani direktor brutalan, osvetoljubiv, da čak i da fizički nasrće na radnike, i naročito ističu kao najvažnije da ga struka ne interesuje. Mole i traže zaštitu jer im je preostao jedino štrajk glađu. Predlog Radne grupe**: Odbor je zaključio da predstavku dostavi Ministarstvu zdravlja na nadležnost.

1. **Podnosilac:** Srećko Miladinović – Mladenovac (07-2305/22 od 01. 11.2022.)

**Predmet: Podnosilac predstavke je zaposlen na radnom mestu službenika za javne nabavke u DZ Mladenovac. Prijavljuje mobing od strane v.d direktora DZ Mladenovac, dr Dušice Milovanović, koje datira od javne nabavke digitalnog rendgen aparata. Naime, podnosoilaac predstavke, u svojstvu službenika za javne nabavke, nije potpisao izveštaj o stručnoj oceni ponuda imajući u vidu da su postojale primedbe na sprovođenje postupka navedene javne nabavke, koje nisu otklonjene u skladu sa Zakonom o javnim nabavkama, na šta su ponuđači ukazali. Navodi da je i pored primedbi i sugestija ponuđača koji je dao ponudu na iznos od 7.000.000,00 dinara bez PDV-a, izabran ponuđač koji je dao ponudu na iznos od 10.000.000,00 bez PDV-a. U prilogu dostavlja svoja pismena izjašnjenja u vezi javne nabavke digitalnog rendgen aparata od 5. i 7. juna 2019. godine i navodi da svi članovi komisije koji nisu potpisali izveštaj o stručnoj oceni ponuda za nabavku digitalnog rendgen aparata do današnjeg dana trpe posledice te da se njemu kao službeniku za javne nabavke preti otkazom, i to izmenom sistematizacije poslova gde je izbrisano radno mesto stručni saradnik za javne nabavke. Ističe da je jedini zaposleni u svojoj porodici i da ima dvoje malloletne dece. Moli da se spreči nezakonito postupanje direktorke ove zdravstvene ustanove. Predlog Radne grupe:** Odbor je zaključio da predstavku dostavi Ministarstvu zdravlja i Sektoru za inspekcijke poslove, na nadležnost.

1. **Podnosilac:** dr Tamara Stanojević – specijalista radiologije DZ Mladenovac (07-2319/22 od 01. 11.2022.)

**Predmet: Podnosilac predstavke navodi da je jedini radiolog u DZ Mladenovac da je završila Medicinski fakultet u Beogradu sa visokim ocenama kao i specijalizaciju radiologije 2016.godine. Zaposlila se u rodnom gradu u Domu zdravlja, sa željom da pomaže svojim sugrađanima, kao i da se dalje usavršava i profesionalno unapređuje. Posao obalja odgovorno, redovno se odaziva da radi sve preventivne preglede koje je organizovalo Ministarstvo zdravlja, kao i što je svakodnevno radila tokom pandemije. Navodi da je konstantno izložena povećanom obimu posla i pritiscima te da je više puta tražila da se primi drugi radiolog koji je predviđen kadrovskim planom i aktom o sistematizaciji radnih mesta. Međutim, direktorka angažuje ugovorom o dopuskom radu radiologa iz druge zdravstvene ustanove, kome daje prednost u radu i novčanoj naknadi, obazbeđuje istom očitavanje snimaka od kuće, te da u DZ dnevno bude prosečno oko 60 do 70 snimaka; ne odobrava joj prekovremeni rad; ne odobrava dodatnu edukaciju na koju je DZ nikada nije poslao; ne dozvoljava joj da planira godišnji odmor. Navodi da je ona direktorki za sve kriva jer nije želela da potpiše kupovinu RTG aparata u postupku u kome nije učestvovala niti je konsultovana i da je zbog toga izložena mobingu od strane direktorke. Moli da se njeni navodi provere i da se odgovarajuće reaguje za dobrobit pacijenata i zaposlenih. Predlog Radne grupe:** Odbor je zaključio da predstavku dostavi Ministarstvu zdravlja – ministru i Sektoru za inspekcijke poslove, na nadležnost.

1. **Podnosilac:** Violeta Pešić Miletić (07-2342/22 od 03.11.2022.)

**Predmet:** Radnice na održavanju higijene, angažovane preko privatne Agencije za čišćenje objekata u Ministarstvu unutrašnjih poslova, traže da im se prizna pravo na obavezno zdrvstveno osiguranje, odnosno da poslodavac uplaćuje doprinose prema važećim propisima. **Predlog Radne grupe:** Odbor je zaključio da predstavku dostavi Ministarstvu za rad, zapošljavanje, boračka i socijalna pitanja - Inspektoratu za rad, na nadležnost.

1. **Podnosilac**: prim. dr Milovanka Jančev, Beograd (07-2401/22 od 07. 11.2022.)

**Predmet: Dr Jančev je bila zaposlena u Gradskom zavodu za hitnu medicinsku pomoć u Beogradu, kardiolog, 2017. godine predsednik stručne Grupe za izradu Zakona o hitnoj medicinskoj pomoći. Materijal ove stručne grupe je svojevremeno, dostavljen nadležnom ministarstvu i drugim relevantnim institucijama, a predlog je da pre izrade Zakona o hitnoj medicinskoj pomoći, treba izvršiti izmene u Zakonu o zdravstvenoj zaštiti tako što će se brisati član 83. Zakona o zdravstvenoj zaštiti, odnosno Zavod za urgentnu medicinu, iz glave VII. ZDRAVSTVENE USTANOVE KOJE OBAVLjAJU ZDRAVSTVENU DELATNOST NA PRIMARNOM NIVOU ZDRAVSTVENE ZAŠTITE, treba svrstati u glavu X. ZDRAVSTVENE USTANOVE KOJE OBAVLjAJU ZDRAVSTVENU DELATNOST NA VIŠE NIVOA ZDRAVSTVENE ZAŠTITE. U obrazloženju ističu da je delatnost zavoda na primarnom nivou definisana u skladu sa kriterijumima: starosna struktura (Zavod za gerontologiju i Zavod za zaštitu studenata) i kliničke karakteristike (Zavod za plućne bolesti i Zavod za kožne bolesti), te da su ovi kriterijumi neprimenljivi kad je reč o zavodima za hitnu medicinsku pomoć. Naime, zavod za hitnu medicinsku pomoć zbrinjava korisnikre svih starosnih dobi, sa kliničkom slikom urgentnog ili hitnog stanja iz svih oblasti medicine, u vremenskom intervalu od 24 sata, i parenteralna terapija koja se primenjuje u ovim zavodima je ona koja se primenjuje u hospitalnim uslovima. U periodima akcidentne ili vanredne situacije zaposleni zavoda za hitnu medicinsku pomoć učestvuju u radu Sektora za vanredne situacije. Nacionalni koncept sistema urgentne medicine, koji predlažu, u žižu stavlja korisnika (obolelog ili povređenog). Predlog Radne grupe**: Odbor je zaključio da predstavku uputi Ministarstvu zdravlja, s molbom da se upozna sa materijalom i radom Radne grupe za izradu zakona o hitnoj medicinskoj pomoći iz 2017. godine, u čijem radu je učestvovala dr Jančev, kao i da imenovanu uključi u radnu grupu za izradu propisa u ovoj oblasti.

1. **Podnosilac:** Ana Jovanović, Niš (07-2452/22 od 14. 11.2022.)

**Predmet: Podnosilac predstavke je student, 26 godina, i traži da se omogući članovima porodice koji to žele da zadrže vojno zdravstveno osiguranje. Predlog Radne grupe:** U pogledu zdravstvenog osiguranja vojnih osiguranika, član 197. Zakona o Vojsci Srbije, predviđa pored ostalog, da do donošenja propisa o zdravstvenom osiguranju profesionalnih vojnih lica, ostaju na snazi odredbe Zakona o Vojsci Jugoslavije: XV – Zdravstveno osiguranje (čl. 211. do 239), i to član 216. propisuje da se zdravstvenim osiguranjem obezbeđuje vojnim osiguranicima i članovima njihovih porodica pravo na korišćenje zdravstvene zaštite i pravo na novčanu naknadu i pomoć. Vojni osiguranici, u smislu ostvarivanja prava iz zdravstvenog osiguranja po ovom zakonu, jesu lica koja imaju svojstvo profesionalnih vojnika, lica koja po ovom zakonu ostvare pravo na starosnu, invalidsku i porodičnu penziju, kao i članovi njihovih porodica. Članovima porodice lica iz stava 2. ovog člana smatraju se članovi porodice utvrđeni propisima republika članica kojima se uređuje zdravstvena zaštita (član 16. stav 1. tačka 1) Zakona o zdravstvenom osiguranju („Sl. glasnik RS“, br 25/19).

1. **Podnosilac:** Branka Radovanović, Inđija (07-2598/22 od 25. 11.2022.)

**Predmet: Pritužba na rad Doma zdravlja „Mika Pavlović“u Inđiji, povodom organizacije rada prijema kovid pacijenata. Predlog Radne grupe**: Odbor je zaključio da predstavku dostavi Ministarstvu zdravlja- Sektor za organizaciju zdravstvene službe, na razmatranje.

1. **Podnosilac:** Vukašin Vasić, Beograd (07-617/22-4 od 30. 11. 2022. i uregencije od 27.02.2023. i 11. 05. 2023. godine)

**Predmet: Traži da dr Koviljka Novaković, internista DZ Savski venac, upiše u izveštaj dijagnozu koja mu je usmeno saopštena na pregledu (EKG), i da se taj izveštaj priloži u njegov zdravstveni karton. Smatra da je lekar bio dužan da upiše utvrđeno oboljenje, a da dodatno, ukoliko smatra da je to potrebno, detaljno opiše stepen oboljenja. Obraćao se već povodom ovog pitanja Zaštitniku prava pacijenata, Zaštitniku građana, Povereniku za zaštitu ravnopravnosti, Zdravstvenoj inspekciji, Odboru za pravosuđe, državnu upravu i lokalnu samoupravu NS, ali se kako imenovani navodi, niko nije bavio njegovim zahtevom. Naglašava da nije dostavio svoju zdravstvenu dokumentaciju jer sadrži lične zdravstvene podatke koji su poverljivi i zaštićeni članom 17. Zakona o zaštiti podataka o ličnosti. Predlog Radne grupe:** Odgovoriti podnosiocu predstavke, da je Odbor za zdravlje i porodicu radno telo Narodne skupštine, koje u okviru svoje osnovne nadležnosti utvrđene Poslovnikom Narodne skupštine (član 62) razmatra predlog zakona i drugog opšteg akta i druga pitanja iz oblasti zdravstvene zaštite, sistema i organizacije zdravstvene delatnosti, sistema zdravstvenog osiguranja, zaštite stanovništva od zaraznih bolesti, proizvodnje i prometa lekova i medicinskih sredstava, proizvodnje i prometa opojnih droga i prekursora nedozvoljenih droga, uslove za uzimanje i presađivanje delova ljudskog tela, porodično-pravne zaštite, braka, planiranja porodice i društvene brige o porodici i druga pitanja iz oblasti zdravstva kojima se obezbeđuju potrebni pravni uslovi za uređivanje sistema zaštite, očuvanja i unapređenja zdravlja stanovništva. Povodom Vašeg konkretnog pitanja ukazujemo da je članom 14. stav 4. Zakona o zdravstvenoj dokumentaciji i evidencijama u oblasti zdravstva ("Sl. glasnik RS", br. 123/2014, 106/2015, 105/2017 i 25/2019 - dr. zakon) propisano da je za tačnost podatka koji se nalaze u zdravstvenom kartonu odgovaran izabrani lekar, odnosno lekar specijalista iz stava 2.ovog člana.

1. **Podnosilac:** Jovan Simonović, Zaječar, Lubnica (07-679/21-5 od 22.12.2022.)

**Predmet: U**rgencija za davanje mišljenja o primeni odredaba zakona i drugih opštih akata u vezi sa problemom stanovanja, na koje je podnosilac predstavke ranije ukazivao. **Predlog Radne grupe**: Obavestiti podnosioca da Narodna skupština nije organ državne uprave i da državnu upravu čine ministarstva, organi uprave u sastavu ministarstava i posebne organizacije, koji su saglasno članu 80. Zakona o državnoj upravi, ovlašćeni za davanje mišljenja o primeni odredaba zakona i drugih opštih akata. Saglasno tome, zahtev podnosioca predstavke proslediti ministarstvu nadležnom za poslove građevinarstva, saobraćaja i infrastrukture radi davanja mišljenja o primeni odredaba Zakona o stanovanju i održavanju zgrada („Sl.glasnika RS“, br.104/2016 i 9/2020-dr.zakon).

1. **Podnosilac:** Srpska logopedska asocijacija (011-2886/22-1 od 26.12.2022.)

**Predmet:** Asocijacija logopeda navodi da njihova delatnost nije zakonski definisana, da imaju probleme u svojoj profesiji, i traže podršku Odbora radi donošenja zakona u ovoj oblasti. Dostavljaju Nacrt zakona o logopedskoj delatnosti koji sadrži: opšte odredbe, uslove za obavljanje logopedske delatnosti, prestanak prava za obavljanje logopedske delatnosti, odobrenje za samostalni rad, odredbe o pripravnicima, organizaciji i obavljenju logopedske delatnosti, odredbe o srpskoj logopedskoj komori, stručni nadzor, kaznene odredbe, prelazne i završne odredbe. **Predlog Radne grupe**: Predstavnici Odbora (i to: dr Nada Macura, dr Marko Bogdanović) su u januaru mesecu ove godine prisustvovali sastanku u organizaciji Kabineta potpredsednika Narodne skupštine, kada su zajedno sa dr Jelenom Janković, pomoćnikom ministra zdravlja, razgovarali sa logopedima- predstavnicima navedene asocijacije. Na sastanku je zaključeno da se sa ovim pitanjem logopeda-stručnih saradnika, upozna Ministarstvo zdravlja, a imajući u vidu važeće zakonske odredbe Zakona o zdravstvenoj zaštiti prema kojima je zdravstveni saradnik lice koje nema stečeno srednje obrazovanje zdravstvene struke, odnosno visoko obrazovanje zdravstvene struke, a koje učestvuje u obavljanju određenih poslova zdravstvene zaštite(prevencije, dijagnostike, terapije i rehabilitacije) u zdravstvenoj ustanovi, odnosno privatnoj praksi (član 151.)

1. **Podnosilac:** Aleksandra Anđelovski (07-299/23 od 10.02.2023.)

**Predmet:** Apel majke čije dete boluje od celijakije, da se obolelima od ove autoimune bolesti pruži podrška, u smislu edukacije prosvetnih radnika, opravdavanje izostanaka sa nastave, uvođenje sigurnih bezglutenskih obroka u školi i za vreme rekreativne nastave, novčana podrška zbog skupih proizvoda za obolele i drugo prepoznavanje njihovih potreba u svakodnevnom životu. **Predlog Radne grupe:** Odbor je zaključio da predstavku dostavi Ministarstvu zdravlja i Ministarstvu prosvete, kao i lokalnoj samoupravi Gradu Beogradu, na razmatranje, u cilju stvaranja boljih uslova za unapređenje zdravlja dece i porodica koje su suočene sa ovim problemima.

1. **Podnosilac:** Delegacija roditelja čija su deca smrtno stradala na pešačkim prelazima Srbije (06-300/23 od 10.02.2023.)

**Predmet**: Zahtev za hitnu izmenu Zakona o bezbednosti saobraćaja na putevima i Krivičnog zakonika, kako bi se pooštravanjem određenih odredbi ovih zakona sprečilo neodgovorno ponašanje bahatih vozača u javnom saobraćaju i predupredile najgore posledice po život svih učesnika u saobraćaju, posebno dece. **Predlog Radne grupe**: Predstavku dostaviti Ministarstvu građevinarstva, saobraćaja i infrastrukture i Ministartsvu pravde, na nadležnost, u cilju razmatranja kaznene politike.

1. **Podnosilac:** prof. Ilić Slađana, Žagubica (07-331/23 od 20.02.2023.)

**Predmet:** Pritužba na rad spec. dr med. Mirjane Todorović, načelnice Službe radiologije u Opštoj bolnici Požarevac, zbog grubog odbijanja da zakazanog dana obavi radiološki pregled abdomena i male karlice pacijentkinji Slađani Ilić, i pored toga što je bila pripremljena za pregled (kontrastno sredstvo). **Predlog Radne grupe**: Predstavku dostaviti Opštoj bolnici Požarevac, uz sugestiju da se sprovede unutrašnja provera kvaliteta stručnog rada saglasno članu 189. Zakona o zdravstvenoj zaštiti.

1. **Podnosilac:** Zaštitnik građana (07-456/23 od 09.03.2023.)

**Predmet:** Preporuke Zaštitnika građana o načinu otklanjanja uočenih nedostataka u radu Lekarske komore Srbije, koje je utvrdio po pritužbi dr Marka Lensa. Zaštitnik građana je u sprovedenom postupku kontrole pravilnosti i zakonitosti rada Lekarske komore Srbije, utvrdio da su Sudovi časti Regionalne LK Beograda i Regionalne LK Vojvodine i Vrhovni sud časti, protivno članu 39. Zakona o komorama zdravstvenih radnika i članu 202. stav 2. Statuta LKS, svojim rešenjima utvrdili da su predlozi pritužioca za pokretanje disciplinskog postupka protiv lekara koji su vršili vanrednu unutrašnju i spoljnu kontrolu kvaliteta stručnog rada lekara Klinike za psihijatriju KCS-koji su lečili njegovu majku, nedopušteni, jer ne mogu biti predmet rasprave pred Sudom časti, obrazlažući to stavom da do povrede profesionalne etike može doći samo prilikom neposrednog obavljanja zdravstvene delatnosti, odnosno da su u konkretnom slučaju prijavljeni lekari izvršili radnje u svojstvu članova komisije kada daju svoje stručno i profesionalno mišljenje, a ne kao lica koja su pružala stručnu medicinsku pomoć. Zaštitnik građana utvrđuje da je ovakvim postupanjem povređeno pravo pritužioca na jednaku zaštitu prava i pravno sredstvo jer mu je uskraćena mogućnost da, u slučaju sumnje da nadzor nije sproveden objektivno i u skladu sa kodeksom profesionalne etike, preispita njegov ishod u odgovarajućem postupku. Zatim LKS-Sudovi časti Regionalne LK Beograda, po predlogu pritužioca za pokretanje disciplinskog postupka protiv lekara Klinike za psihijatriju KCS koji su učestvovali u lečenju njegove pokojne majke, nije postupala ažurno, već je suprotno čl. 220. stav 3. i 222. stav 1. Statuta LKS, tek nakon četiri meseca donela rešenje kojim je utvrđeno da je taj predlog neosnovan, što je suprotno odredbama Statuta LKS. Pošto organ uprave u zadatom roku nije postupio po preporukama Zaštitnika građana, saglasno članu 37. stav 7. Zakona o Zaštitniku građana, o ovome je obavešten nadređeni organ Narodna skupština. **Predlog Radne grupe**: Imajući u vidu odredbu člana 49. stav 1.Zakona o komorama zdravstvenih radnika, kojom je propisano da nadzor nad zakonitošću rada i akata komore vrši ministarstvo nadležno za poslove zdravlja, Odbor je zaključio da dopis Zaštitnika građana sa preporukama Lekarskoj komori Srbije, dostavi Ministarstvu zdravlja s molbom da Odbor izvesi o postupanju na osnovu Zakona.

1. **Podnosilac:** Kristina Biorac, Novi Pazar (07-2086/22-1 od 26.12.2022.)

Predmet: Imenovana je pedijatrijska sestra, položila državni ispit, član Komore MSZTS, bez zaposlenja već 10 godina. Majka je dvoje dece, živi u Novom Pazaru. **Predlog Radne grupe:** Pedstavku uputiti Opštoj bolnici Novi Pazar, direktoru dr Mehu Mahmutoviću, na razmatranje, s molbom da Odbor izveste o mogućnostima za zaposlenje imenovane.

1. **Podnosilac:** Vesna Jocić, direktor Komore medicinskih sestara i zdravstvenih tehničara Srbije (07-855/23 od 4. 05. 2023.)

**Predmet:** Odlukom Skupštine Komore medicinskih sestara i zdravstvenih tehničara Srbije, broj: 656-2/2022 od 12. 07. 2022. godine, Vesna Jocić je izabrana za direktora ove komore. Obaveštava Odbor da je Upravni odbor KMSZTS doneo nezakonitu odluku, broj: 363-4/2023 od 26. 04. 2023. godine, o razrešenju dužnosti direktora Vesne Jocić i prestanku radnog odnosa na dan donošenja odluke. Imenovana ukazuje da je Upravni odbor ovim postupanjem prekoračio svoja ovlašćenja i doneo nezakonitu odluku, s obzirom na to da je odredbama Zakona o komorama zdravstvenih radnika i Statuta KMSZTS, propisano da Skupština kao najviši organ komore, bira i razrešava direktora i članove upravnog i nadzornog odbora. Istovremeno obaveštava Odbor da je Višem javnom tužilaštvu podnela krivičnu prijavu protiv bivše direktorke Radmile Ugrice, zbog zloupotrebe položaja odgovornog lica i zloupotrbe u vezi sa javnom nabavkom. **Predlog Radne grupe**: Polazeći od odredbe člana 49. stav 1. Zakona o komorama zdravstvenih radnika, kojom je propisano da nadzor nad zakonitošću rada i akata komore vrši ministarstvo nadležno za poslove zdravlja, Odbor je zaključio da predstavku Vesne Jocić dostavi Ministarstvu zdravlja na nadležnost.

1. **Podnosilac:** Zoran Radovanović, Beograd (07-908/23 od 10.05. 2023.)

**Predmet:** U ime pacijenata Doma zdravlja Novi Beograd- ambulanta Bežanijska kosa, dr Teodora Borockog 15, imenovani iznosi da već tri godine, a nakon odlaska lekara u penziju, navedena zdravstvena ustanova nema potreban broj lekara opšte medicine. Navodi da je on jedan od pacijenata sa pridruženim bolestima, da je član Saveza ogranizacija bubrežnih invalida Srbije, i da mu je neohodna pravovremena zdravstvena pomoć. Zato moli da se angažuje bar još jedan lekar opšte medicine u ovoj zdravstvenoj ustanovi kako bi se prijem pacijenata odvijao bez gužvi i čekanja na pregled. **Predlog Radne grupe:** Odbor je zaključio da predstavku dostavi Ministarstvu zdravlja- Sektoru za organizaciju zdravstvene službe, na nadležnost.

1. **Podnosilac**: Udruženje SRPSKI RATNI VETERANI, Odbor Vranje (07-956/23 od 15.05. 2023.)

**Predmet:** Udruženje SRPSKI RATNI VETERANI**,** ratova od 1990 do 1999. godine, moli da se izgradi specijalna bolnica za lečenje SRPSKIH RATNIH VETERANA, boraca, ratnih vojnih invalida, civilnih invalida rata i članova porodice palih boraca, i to na mestu gde se nalazila bolnica „AVALA“, sa nazivom Centar za neuroze i granična stanja „Avala“-deo klinike za psihijatriju KC Srbije. Predlažu da ova specijalna bolnica poveri Klinici za psihijatriju UKCSrbije, koja će za navedenu kategoriju građana izabrati najbolje stručnjake, lekare specijaliste neuropsihijatre, psihijatre, psihologe, psihoterapeute, socijalne radnike i drugo medicinsko osoblje, i to one koji su humani, patriote, i imaju razumevanja za ovu kategoriju građana. Navode da su borci, ratni vojni invalidi- veterani, oboleli od ratne psiho traume i drugih bolesti. Traže da se Odbor kao zakonodavno telo založi za izgranju ove bolnice sa kapacitetom od 150 kreveta, klimom, TV salom, kuhinjom, sportsko rekreativnim terenom i parkom u skladu sa evropskim standardima. Smatraju da svaka vlast i društvo treba da brinu o ljudima koji su se žrtvovali u ratovima i da se ne dozvoli da umiru u bedi i zaboravu. Navode i da su ratni veterani temelj otadžbine a ne teret, i zato mole da im se na ovaj način pomogne. **Predlog Radne grupe:** U cilju unapređenja društvenog položaja i stvaranja povoljnijih uslova za život i lečenje ratnih veterana, boraca, ratnih vojnih invalida, civilnih invalida rata i članova porodice palih boraca, Odbor je zaključio da predstavku dostavi Vladi, Ministarstvu za rad, zapošljavanje, boračka i socijalna pitanja, i Ministarstvu zdravlja, na razmatranje.

U diskusiji su učestovali Boško Obradović i dr Darko Laketić.

Boško Obradović je pohvalio zalaganje Radne grupe i podržao predloge za rešavanje složenih i osetljivih pitanja građana, naglašavajući da se ovim pokazuje briga za građane koji ne uspevaju da reše svoja pitanja kod nadležnih državnih institucija od kojih Odbor očekuje odgovore o ovim temama. Tako je naveo primer Dejana Zejnule koji je tražio vanrednu spoljnu proveru kvaliteta stručnog rada zdravstvene ustanove u kojoj je lečena njegova pokojna supruga. Takođe je izneo slučaj Dragane Hinić, majke koja moli da joj Centar za socijalni rad u Staroj Pazovi omogući da njeno dete nastavi sa lečenjem a koje je privremenom merom suda povereno ocu, pripadniku verske sekte koji to ne omogućava, apostrofirajući da su ovo osetljive porodične i privatne stvari koje treba rešavati u interesu deteta. Podsetio je i na veliki broj smrtnih slučajeva u saobraćaju odnosno zahtev roditelja čija su deca stradala na pešačkim prelazima, da se to svakodnevno dešava na našim ulicama i da zbog toga treba pooštriti sv mere koje se tiču bezbednosti u saobraćaju. Ukazao je i na zahtev Udruženja SRPSKI RATNI VETERANI**,** Odbor Vranje, koji traže specijalnu bolnicu za lečenje na mestu gde se nalazila bolnica „AVALA“, radi lečenja i rehabilitacije ratnih veterana, boraca, ratnih invalida i članova porodica palih boraca. Naglasio je da je ovo prilika da Odbor ukaže na nedovoljnu brigu o borcima, učesnicima ratova od 1990. do 1999. godine, i njihovim porodicama; da država mora da izdvoji sredstva i raspoložive kapacitete, te da kroz zdravstvenu brigu i druge privilegije zahvali svakom ko je bio spreman da da život za otadžbinu, da bi mi danas živeli u miru i razvijali se. Na kraju je zatražio da Odbor isprati dalje odgovore i postupanje institucija i reaguje ukoliko se ignoriše rešavanje problema.

Predsednik Odbora doc. dr prim. Darko Laketić je tražio da se odgovori nadležnih organa na dopise odnosno zaključke ovog odbora dostave svakom članu odbora. Predložio je da Dejana Zejnulu, predsednika Pokreta ''Pravo na život - MERI'' primi delegacija Odbora u sastavu, dr Darko Laketić, dr Sanda Rašković Ivić i prof. dr Zoran Radojičić. Saglasan je da je tema predstavke koju je podnela Dragana Hinić, posebno osetljiva i da postupajući organi maraju da rade sa posebnom pažnjom. Zatim je obavestio Odbor da je Marija Radovanović operisana u Klinici za neurohirurgiju u Beogradu; da je Danijel Milenković iz Prokuplja dobio pomoć Opštine Prokuplje; da Odbor mora da osudi svaki napad na zdravstvenog radnika, i da posebno iskazuje poštovanje Srpskim ratnim veteranima, podržavajući njihove zahteve za lečenje u specijalizovanim zdravstenim ustanovama, gde će im biti omogućeno lečenje odnosno pomoć za psihotraume i druge zdravstvene probleme.

Ministar prof. dr Danica Grujičić je pojasnila da se rad patologa i njihovo mišljenje na osnovu objektivnog nalaza, dovodi u pitanje zbog neodgovornih izjava pojedinih hirurga. Smatra da je to nedopušteno ponašanje među lekarima zbog čega će Ministarstvo zdravlja reagovati i tražiti rešenje zajedno sa Medicinskim fakultetom, kako bi kolege sa patologije bile zaštićene od pojedinaca koji svoje omaške i greške u hirurgiji prebacuju na patologe. Takođe je iznela da su rešene predstavke: Vesne Jocić, direktorke KMSZTS, Kristine Biorac iz Novog Pazara, Ilić Slađane iz Žagubice.

Povodom ove tačke dnevnog reda nije bilo više predloga ni diskusije.

Odbor je (13 glasova za, od ukupno 13 prisutnih) jednoglasno usvojio Predlog Radne grupe za postupanje po predstavkama.

Sednica je završena u 12,00 časova.

SEKRETAR PREDSEDNIK

Božana Vojinović Doc. dr prim. Darko Laketić